ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση του Συμβουλίου για την έκδοση απόφασης του Ευρωπαϊκού Κοινοβουλίου και του Συμβουλίου ενός πολυετούς προγράμματος (2003-2005) για την παρακολούθηση του σχεδίου δράσης eEurope, τη διάδοση ορθής πρακτικής και τη βελτίωση της ασφάλειας δικτύων και πληροφοριών (MODINIS)

2002/0187 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση του Συμβουλίου για την έκδοση απόφασης του Ευρωπαϊκού Κοινοβουλίου και του Συμβουλίου ενός πολυετούς προγράμματος (2003-2005) για την παρακολούθηση του σχεδίου δράσης eEurope, τη διάδοση ορθής πρακτικής και τη βελτίωση της ασφάλειας δικτύων και πληροφοριών (MODINIS)

1. ΙΣΤΟΡΙΚΟ

Διαβίβαση της πρότασης στο Συμβούλιο και το Ευρωπαϊκό Κοινοβούλιο (COM(2002) 425 τελικό - 2002/0187(COD) σύμφωνα με το άρθρο 157 3 της συνθήκης : // 26 Ιουλίου 2002

Έκδοση γνώμης από την Ευρωπαϊκή Οικονομική και Κοινωνική Επιτροπή : // 24 Oκτωβρίου 2002

Έκδοση γνώμης από την Επιτροπή των Περιφερειών: // 12 Φεβρουαρίου 2003

Έκδοση γνώμης από το Ευρωπαϊκό Κοινοβούλιο - σε πρώτη ανάγνωση : // 12 Φεβρουαρίου 2003

Διαβίβαση της τροποποιημένης πρότασης : // 7 Aπριλίου 2003

Ημερομηνία έκδοσης της κοινής θέσης (ομόφωνα): // 26 Μαΐου 2003

2. ΣΤΟΧΟΙ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση για το πρόγραμμα MODINIS στοχεύει στη δημιουργία νομικής βάσης για τη συνέχιση των δραστηριοτήτων παρακολούθησης του σχεδίου δράσης eEurope 2005 και τη διάδοση ορθής πρακτικής. Εξάλλου, με το σχέδιο απόφασης παρέχεται η δυνατότητα δρομολόγησης προκαταρκτικών δράσεων για την ίδρυση του οργανισμού για την ασφάλεια δικτύων και πληροφοριών.

3. ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

Στην κοινή θέση του Συμβουλίου (πού ελήφθη ομοφώνως) περιλήφθηκαν ορισμένες από τις αλλαγές που προτάθηκαν στην αρχική πρόταση της Επιτροπής. Η Επιτροπή μπορεί να αποδεχθεί όλες αυτές τις τροποποιήσεις, με εξαίρεση τη θέση του Συμβουλίου για το άρθρο 4 της απόφασης που αφορά το ύψος του προϋπολογισμού του προγράμματος.

3.1. Σχόλια της κοινής θέσης για τις αιτιολογικές σκέψεις

Η Επιτροπή μπορεί να αποδεχθεί όλες τις τροποποιήσεις των αιτιολογικών σκέψεων και των άρθρων που πρότεινε το Συμβούλιο, διότι αποτελούν χρήσιμες αποσαφηνίσεις (ή προσθήκες) της πρότασης της Επιτροπής. Επίσης, η Επιτροπή αποδέχεται αρκετές τροπολογίες που περιέχουν διάφορα ψηφίσματα του Συμβουλίου και του Ευρωπαϊκού Κοινοβουλίου, τα οποία ψηφίστηκαν μετά την υποβολή της πρότασης από την Επιτροπή.

Αιτιολογική σκέψη 1: συντακτική τροποποίηση με προσθήκη των λέξεων "να καταστεί η Ευρωπαϊκή Ένωση " αντί "να αποβεί ". Η τροπολογία μπορεί να γίνει δεκτή.

Αιτιολογική σκέψη 3: Tο Συμβούλιο πρόσθεσε μια αναφορά στο Ευρωπαϊκό Συμβούλιο της Σεβίλλης προσθέτοντας στο τέλος της αιτιολογικής σκέψης τη φράση "...και το Ευρωπαϊκό Συμβούλιο της Σεβίλλης υιοθέτησε τους γενικούς στόχους του σχεδίου δράσης". Πρόκειται για επικαιροποίηση του αρχικού κειμένου που είχε συνταχθεί πριν το Ευρωπαϊκό Συμβούλιο. Για το λόγο αυτό, η τροπολογία μπορεί να γίνει δεκτή.

Αιτιολογική σκέψη 6: Tο Συμβούλιο πρόσθεσε μια αναφορά σε πιο πρόσφατο ψήφισμα του Συμβουλίου για μια ευρωπαϊκή αντίληψη για την ασφάλεια των δικτύων και των πληροφοριών, της 18ης Φεβρουαρίου 2003. Στην ίδια αιτιολογική σκέψη, το Συμβούλιο αποδέχθηκε επίσης τροπολογία του Ευρωπαϊκού Κοινοβουλίου με την οποία το Κοινοβούλιο ζητούσε να προστεθεί το ψήφισμά του για την "Ασφάλεια των δικτύων και των πληροφοριών" της 22ας Oκτωβρίου 2002. Η Επιτροπή συμφωνεί με την αναθεώρηση του κειμένου.

Στο τέλος της αιτιολογικής σκέψης, το Συμβούλιο αντικατέστησε επίσης την αναφορά στη "συγκρότηση ομάδας ειδικού έργου για την ασφάλεια στον κυβερνοχώρο" με τη φράση "σύσταση της μελλοντικής δομής σε ευρωπαϊκό επίπεδο για θέματα ασφάλειας του δικτύου και των πληροφοριών". Πρόκειται και αυτή τη φορά για αναθεώρηση του αρχικού κειμένου έτσι ώστε να είναι εμφανής η πρόοδος των συζητήσεων επί της πρότασης της Επιτροπής σχετικά με τον μελλοντικό φορέα που θα είναι αρμόδιος σε θέματα του δικτύου και των πληροφοριών. Για το λόγο αυτό η αιτιολογική σκέψη γίνεται δεκτή.

Αιτιολογική σκέψη 6α: Με την πρόσθετη αυτή αιτιολογική σκέψη το Συμβούλιο επαναλαμβάνει την αναφορά στο ψήφισμά του της 18ης Φεβρουαρίου 2003, με σκοπό να υπογραμμίσει ότι είναι αναγκαίο να δημιουργηθεί μια δομή για τα θέματα ασφάλειας των δικτύων και των πληροφοριών σε ευρωπαϊκό επίπεδο. Η Επιτροπή συμφωνεί πλήρως με την προσθήκη.

Αιτιολογική σκέψη 7: Tο Συμβούλιο αποδέχθηκε τις τροπολογίες του Ευρωπαϊκού Κοινοβουλίου σχετικά με την αντικατάσταση των λέξεων "κοινωνία δύο ταχυτήτων" από τις λέξεις "ψηφιακός αποκλεισμός". Tο Συμβούλιο και η Επιτροπή αποδέχθηκαν επίσης την τροπολογία του Ευρωπαϊκού Κοινοβουλίου, με την οποία προστίθεται δεύτερη παράγραφος όπου διευκρινίζεται ότι είναι αναγκαίο "Οι δράσεις στο πεδίο της κοινωνίας της πληροφορίας (να) στοχεύουν στην περαιτέρω προώθηση της συμμετοχής μη ευνοημένων ομάδων". Η Επιτροπή συμφωνεί με τις δύο τροπολογίες του αρχικού κειμένου.

Αιτιολογική σκέψη 8: Η αιτιολογική σκέψη αφορά την αναγκαιότητα καθιέρωσης μηχανισμού παρακολούθησης και ανταλλαγής βέλτιστων πρακτικών για τη σύγκριση και την ανάλυση των επιδόσεων μεταξύ κρατών μελών σε σχέση με το σχέδιο δράσης eEurope. Tο Συμβούλιο αντικατέστησε τη λέξη "μηχανισμού" από τη λέξη "μηχανισμών" και διέγραψε το δεύτερο μέρος της παραγράφου όπου εξηγείται ο στόχος αυτών των μηχανισμών παρακολούθησης. Η τροπολογία είναι μάλλον συντακτικού χαρακτήρα και για το λόγο αυτό η Επιτροπή συμφωνεί να διαγραφεί το κείμενο που αρχίζει με τις λέξεις "Ο μηχανισμός αυτός θα .........της κοινωνίας της πληροφορίας".

Αιτιολογικές σκέψεις 9 και 10: Tο Συμβούλιο έκανε μερικές ελάσσονος σημασίας φραστικές αλλαγές τις οποίες μπορεί να αποδεχθεί η Επιτροπή.

Αιτιολογική σκέψη 11: Η αιτιολογική σκέψη αφορά τις εθνικές και κοινοτικές προσπάθειες για την εξάπλωση των ευρυζωνικών τεχνολογιών και συστήνει η Επιτροπή να ενθαρρύνει την ανταλλαγή τοπικών και περιφερειακών εμπειριών. Καίτοι το Συμβούλιο συμφωνεί ότι οι ευρυζωνικές τεχνολογίες εντάσσονται στα πεδία του μηχανισμού παρακολούθησης και ανταλλαγής βέλτιστων πρακτικών, κρίνει ότι δεν αρμόζει να αναφερθούν συγκεκριμένα στις αιτιολογικές σκέψεις της απόφασης οι πολιτικές προτεραιότητες εξάπλωσης των ευρυζωνικών τεχνολογιών. Έτσι, η αιτιολογική σκέψη 11 διαγράφηκε. Η Επιτροπή μπορεί να αποδεχθεί την τροπολογία διότι ανταποκρίνεται στους στόχους του προγράμματος, το οποίο περιορίζεται στην καθιέρωση μηχανισμού παρακολούθησης και ανταλλαγής εμπειριών σε ευρωπαϊκό επίπεδο.

Αιτιολογική σκέψη 12 (νέα): Tο Συμβούλιο πρόσθεσε τη νέα αιτιολογική σκέψη με σκοπό την καθιέρωση ενός μηχανισμού στρατηγικής συζήτησης για τις τεχνολογικές, οικονομικές και κοινωνικές πτυχές των θεμάτων της κοινωνίας της πληροφορίας. Η Επιτροπή κρίνει ότι η πρόταση είναι χρήσιμη και την αποδέχεται.

Αιτιολογική σκέψη 13 (παλαιά 12): Στο τέλος του αρχικού κειμένου το Συμβούλιο πρόσθεσε ένα κείμενο το οποίο αποσαφηνίζει το ρόλο της μελλοντικής δομής ασφαλείας του δικτύου και των πληροφοριών. Η Επιτροπή αποδέχεται την αποσαφήνιση.

Αιτιολογική σκέψη 13α (παλαιά 13): Η αιτιολογική σκέψη διαγράφηκε διότι το Συμβούλιο έκρινε ότι δεν χρειάζεται, στο στάδιο που βρίσκονται σήμερα οι συζητήσεις για τον ευρωπαϊκό φορέα του δικτύου της πληροφορίας, να αναφερθεί το πλαίσιο ευρωπαϊκής πολιτικής στο θέμα αυτό. Η Επιτροπή συμφωνεί επ'αυτού και αποδέχεται την τροπολογία.

Αιτιολογική σκέψη 14 (νέα): Η αιτιολογική σκέψη ανταποκρίνεται στο αίτημα του Ευρωπαϊκού Κοινοβουλίου να περιληφθούν ή να ενθαρρυνθούν να συμμετέχουν στο πρόγραμμα οι προσχωρούσες χώρες, οι χώρες ΕΟΧ, καθώς και οι συνδεδεμένες χώρες και η Τουρκία. Η Επιτροπή συμφωνεί με τη γνώμη αυτή και αποδέχεται την τροπολογία.

3.2. Σχόλια επί των άρθρων της απόφασης που περιέχει η κοινή θέση.

Άρθρο 1 (Στόχοι της απόφασης)

Άρθρο 1 σημείο α): Tο Συμβούλιο εισήγαγε αναφορά σχετικά με την ανάγκη να χρησιμοποιούνται όσο το δυνατόν περισσότερο οι επίσημες στατιστικές ως πηγές των δεδομένων που θα συλλέγονται με τη διαδικασία παρακολούθησης. Η προσθήκη αποτελεί χρήσιμη διευκρίνιση και για το λόγο αυτό η Επιτροπή συμφωνεί. Στο ίδιο σημείο, το Συμβούλιο διέγραψε μια φράση ελάσσονος σημασίας.

Άρθρο 1 σημείο β): Tο Συμβούλιο πρόσθεσε τη λέξη « τοπικό » η οποία μπορεί να γίνει αποδεκτή από την Επιτροπή.

Άρθρο 1 σημείο γ): Σκοπός της τροπολογίας του Συμβουλίου στο σημείο αυτό είναι η σύσταση ενός πολιτικού φορέα συζήτησης ("Διευθύνουσα Ομάδα") της οικονομικής και κοινωνικής ανάλυσης της κοινωνίας της πληροφορίας για να αξιολογήσει τον κατάλληλο στρατηγικό προσανατολισμό του σχεδίου δράσης eEurope 2005. Η πρόταση είναι χρήσιμη και η Επιτροπή συμφωνεί με την τροποποίηση του κειμένου.

Άρθρο 1 σημείο δ): Η τροπολογία επικαιροποιεί τη διατύπωση της αρχικής πρότασης περί ασφάλειας. Tο νέο κείμενο υπογραμμίζει ως στόχο του προγράμματος την "προετοιμασία για τη σύσταση της μελλοντικής δομής σε ευρωπαϊκό επίπεδο για θέματα ασφάλειας των δικτύων και των πληροφοριών, όπως προβλέπεται στο ψήφισμα του Συμβουλίου της 28ης Ιανουαρίου 2002 και στο σχέδιο δράσης eEurope". Η τροπολογία ανταποκρίνεται στους στόχους της Επιτροπής όπως περιγράφονται στην αρχική της πρόταση για έναν οργανισμό ασφάλειας του δικτύου και των πληροφοριών.

Tο Συμβούλιο αναδιατύπωσε επίσης κάπως το τελικό σχόλιο του άρθρου 1, έτσι ώστε να αναφερθεί με σαφήνεια η σύνδεση μεταξύ δραστηριοτήτων του MODINIS και των στόχων του σχεδίου δράσης eEurope 2005. Κατά συνέπεια η Επιτροπή συμφωνεί με την τροπολογία.

Άρθρο 2 (ειδικές δράσεις)

Tο κείμενο που τροποποιήθηκε από το Συμβούλιο μπορεί να γίνει δεκτό. Σε γενικές γραμμές, το αναθεωρημένο κείμενο συγκεντρώνει διαφορετικές δραστηριότητες της αρχικής πρότασης και προσθέτει αναφορές στα τελευταία επίσημα έγγραφα (ψηφίσματα ή αποφάσεις).

Παράλληλα το Συμβούλιο υιοθέτησε τη σύσταση δύο ομάδων για την κοινωνία της πληροφορίας: μια ομάδα απαρτιζόμενη από οικονομικούς και κοινωνικούς εμπειρογνώμονες που θα πραγματοποιούν ανάλυση των προβλέψεων, και μια Διευθυντική Ομάδα, η οποία θα έχει στρατηγικό κατευθυντικό ρόλο στην εφαρμογή του σχεδίου δράσης eEurope 2005. Η Επιτροπή συμφωνεί με τη χρήσιμη αυτή πρόταση του Συμβουλίου.

Άρθρο 3

Οι τροποποιήσεις του Συμβουλίου στο συγκεκριμένο άρθρο είναι ελάσσονος σημασίας αλλαγές συντακτικού χαρακτήρα. Η Επιτροπή μπορεί να αποδεχθεί τις τροποποιήσεις.

Άρθρο 4 (προϋπολογισμός)

Tο Συμβούλιο μείωσε τον προϋπολογισμό του προγράμματος από 25 εκατ. EUR σε 20 εκατ. EUR. Η Επιτροπή διατηρεί την αρχική της πρόταση.

Άρθρο 5 (καθήκοντα της διαχειριστικής επιτροπής του προγράμματος)

Eκτός από ορισμένες αλλαγές ελάσσονος σημασίας συντακτικού χαρακτήρα, το Συμβούλιο πρόσθεσε στο άρθρο αυτό ένα νέο σημείο, σύμφωνα με το οποίο η Επιτροπή έχει την υποχρέωση να υποβάλει στη διαχειριστική επιτροπή τα κριτήρια και το περιεχόμενο των προσκλήσεων υποβολής προτάσεων και των έργων στα οποία η κοινοτική συνδρομή θα είναι άνω των 250.000 EUR. Η Επιτροπή αποδέχεται την τροποποίηση.

Άρθρο 7

Eκτός από ορισμένες αλλαγές ελάσσονος σημασίας συντακτικού χαρακτήρα, το Συμβούλιο πρόσθεσε την υποχρέωση να ενημερώνει η Επιτροπή τακτικά τη Διευθύνουσα Ομάδα eEurope. Καθόσον η προσθήκη αυτή αποτελεί άμεση συνέπεια της σύστασης της Διευθύνουσας Ομάδας, η Επιτροπή αποδέχεται την τροποποίηση.

Άρθρο 7α

Tο άρθρο αυτό προστέθηκε διότι το Συμβούλιο αποδέχθηκε την πρόταση του Ευρωπαϊκού Κοινοβουλίου να ανοίξει το πρόγραμμα στις χώρες ΕΟΧ, τις προσχωρούσες χώρες και στις χώρες μη μέλη. Η Επιτροπή συμφωνεί με την τροποποίηση.

4. ΣΥΜΠΕΡΑΣΜΑΤΑ

Η Επιτροπή θεωρεί ότι η κοινή θέση του Συμβουλίου δεν διαφοροποιεί ουσιαστικά ούτε την προσέγγιση ούτε τους στόχους την πρόταση της.

Παραρτημα

Δηλώσεις της Επιτροπής επισυναπτόμενες στα πρακτικά της συνεδρίασης του Συμβουλίου

Η Επιτροπή επιβεβαιώνει την πρόθεσή της να συγκροτήσει προσωρινή διατομεακή ομάδα εργασίας σε στενή συνεργασία με τους αντιπροσώπους των κρατών μελών, η οποία θα απαρτίζεται από αυτούς, με σκοπό να αναλάβουν προπαρασκευαστικές δράσεις ενόψει της δημιουργίας του Οργανισμού Ασφαλείας του Δικτύου και των Πληροφοριών. Οι εργασίες της ομάδας θα αρχίσουν το αργότερο την 1η Ιουλίου 2003 και θα λήξουν στα τέλη του έτους 2003, η οποία είναι και η ημερομηνία που έχει ορισθεί ως στόχος για τη σύσταση του Οργανισμού.